Евтушенкэ Евгений ягъэлъапIэ
КъБР-м и Музыкэ театрым иджыблагъэ щекIуэкIащ усакIуэ цIэрыIуэ Евтушенкэ Евгений и пшыхь.
Театрым и пэшышхуэм тIысыпIэ имыIэжу куэд къыщызэхуэсат. Абы-хэм IэгуауэшхуэкIэ утыкум ирагъэблэгъащ Евтушенкэ Евгенийрэ абы и ныбжьэгъу, пшыхьыр езыгъэкIуэкIа усакIуэ Краснопольский Валерийрэ.
Илъэс 84-рэ хъу Евтушенкэ Евгений жиIащ къэралым и щIыналъэ куэдым щыIэну къыхуихуами, Кавказ Ищхъэрэм япэу къызэрыкIуэр, гъуазджэм, литературэм я лэжьакIуэхэр нэхъ гъунэгъуу зригъэцIыхун мурад зэриIэр, сурэтыщIхэу Црым Русланрэ Пащты Германрэ я лъэщапIэхэм зэрыщыIар, Кисловодск, Пятигорск къалэхэм кIуэуэ «Лермонтовым и щIыпIэхэм» зэрызыщиплъыхьынур. Апхуэдэу усакIуэм къыхигъэщащ Кулиев Къайсын и ныбжьэгъуфIу зэрыщытар икIи къызэхуэсахэм къахуеджащ иджыблагъэ итха «Я наконец пришёл к тебе, Кайсын…» усэм.
Евтушенкэ Евгений гуапэ щыхъуащ и ныбжьэгъу, СССР-м, РСФСР-м, КъБР-м я цIыхубэ артист, дирижёр цIэрыIуэ Темыркъан Юрий пшыхьым зэрызыкъригъэхьэлIар икIи игу къигъэкIыжащ илъэс куэдкIэ узэIэбэкIыжмэ, Америкэм и Штат Зэгуэтхэм хыхьэ Балтимор къалэм и уэрамхэм ящыщ зым «Балтимордэсхэр ирогушхуэ Темыркъан Юрий къазэрыхуеблэгъам» псалъэхэр зытет баннерыр зэрыщилъэгъуар, ар зэрызригъэцIыхуауэ щытар.
60 гъэхэм усакIуэм и къалэмыпэм къыщIэкIа «Хотят ли русские войны» усэм, иужькIэ уэрэд хъуам, къыщеджэм жиIащ дунейм цIыхуу тетыр зэрызэблагъэр икIи дэтхэнэ зы зауэми зэрибийр. И усэ цIэрыIуэхэм, поэмэ-хэм ящыщ пычыгъуэхэм къыдэкIуэу, къызэхуэсахэр иригъэдэIуащ иджыблагъэ и Iэдакъэ къыщIэкIахэми. Апхуэдэт и щхьэгъусэ Марие хуиуса «А ты не уходила» усэр. Абы теухуауэ Евтушенкэ Евгений жиIащ Кулиев Къай-сын и унэ-музейм щыкIуам къызэрызэIыхьар икIи жэщ псом абы къыбгъэдэмыкIа и щхьэгъусэм а усэр зэрыхуитхар. УсакIуэр и гъащIэм, и унагъуэм и къекIуэкIыкIам щытепсэлъыхьым къыхигъэщащ лъэпкъ 12-м ящыщ лъыкIэ благъэ зэрыхуэхъуар.
Пшыхьыр щIэщыгъуэу, гъэщIэгъуэну екIуэкIащ. КърихьэлIахэм Евтушенкэ Евгений ягъэлъэпIащ, псалъэ гуапэхэр, удз гъэгъахэр, Iэгуауэхэр мыухыжу.
ТЕКIУЖЬ Заретэ.
Сурэтхэр Холлаевэ Любэ трихащ.
